Nõukogu direktiiv,

15. juuli 1975,

jäätmete kohta

(75/442/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 100 ja 235,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

jäätmete kõrvaldamist käsitlevate liikmesriikides juba kehtivate või ettevalmistatavate sätete erinevus võib kaasa tuua ebavõrdsed konkurentsitingimused ning seega otseselt mõjutada ühisturu toimimist; seepärast on kõnealuses valdkonnas vaja ühtlustada õigusakte, nagu on ette nähtud asutamislepingu artikliga 100;

tundub, et õigusaktide ühtlustamisega peaksid kaasnema ühenduse meetmed, nii et üht ühenduse keskkonna kaitsmise ja elukvaliteedi parandamise eesmärkidest oleks võimalik saavutada ulatuslikuma korralduse teel; seepärast tuleks selles valdkonnas sätestada konkreetsed sätted; kuna asutamislepinguga selleks otstarbeks volitusi antud ei ole, tuleks tugineda asutamislepingu artiklile 235;

jäätmete kõrvaldamist käsitlevate sätete põhieesmärk peab olema inimeste tervise ja keskkonna kaitse jäätmete kogumise, vedamise, töötlemise, hoidmise ja ladestamisega seotud kahjulike mõjude eest;

loodusvarade kaitsmise eesmärgil tuleb edendada jäätmete taaskasutust ja taasväärtustatud materjalide kasutamist;

Euroopa ühenduste keskkonnaalases tegevusprogrammis [3] rõhutatakse vajadust ühenduse meetmete järele, sealhulgas õigusaktide ühtlustamine;

tõhusaid ja järjekindlaid jäätmete kõrvaldamist käsitlevaid eeskirju, mis ei takista ühendusesisest kaubandust ega mõjuta konkurentsitingimusi, tuleks kohaldada vallasasja suhtes, mille omanik kõrvaldab või on kohustatud kõrvaldama kehtivate siseriiklike sätete kohaselt, välja arvatud radioaktiivsed jäätmed, kaevandus- ja põllumajandusjäätmed, loomakorjused, reovesi, gaasilised heitmed ja jäätmed, mida reguleerivad ühenduse erieeskirjad;

keskkonnakaitse tagamise eesmärgil tuleks ette näha lubade andmise süsteem ettevõtete jaoks, kes töötlevad, hoiavad või ladestavad kolmandate isikute jäätmeid, järelevalvesüsteem ettevõtete üle, kes kõrvaldavad ise oma jäätmed, ning ettevõtete üle, kes koguvad teiste jäätmeid, ning kava, mis hõlmab olulisi tegureid, mida tuleb arvesse võtta seoses mitmesuguste jäätmekõrvaldamistoimingutega;

osa kuludest, mida jäätmete töötlemise tulud ei kata, tuleb hüvitada vastavalt "saastaja maksab" põhimõttele,

ON VASTU VÕTNUD KÄESOLEVA DIREKTIIVI:

Artikkel 1

Käesolevas direktiivis kasutatakse järgmisi mõisteid:

a) jäätmed — mis tahes ained või esemed, mille valdaja kõrvaldab või on kohustatud kõrvaldama kehtivate siseriiklike õigusaktide kohaselt;

b) kõrvaldamine:

- jäätmete kogumine, sortimine, vedu ja töötlemine, samuti jäätmete hoidmine ja nende ladestamine maa peale või maa alla,

- jäätmete korduskasutamiseks, taaskasutamiseks või ringlussevõtuks vajalikud töötlemistoimingud.

Artikkel 2

1. Ilma et see piiraks käesoleva direktiivi kohaldamist, võivad liikmesriigid vastu võtta konkreetseid jäätmekategooriad käsitlevaid erieeskirju.

2. Käesoleva direktiivi reguleerimisalasse ei kuulu:

a) radioaktiivsed jäätmed;

b) maavarade uuringute, kaevandamise, töötlemise ja ladustamise tulemusena tekkinud jäätmed ning karjääride tootmisjäägid;

c) loomakorjused ja järgmised põllumajandusjäätmed: sõnnik ja muud põllumajanduses kasutatud ained;

d) reovesi, välja arvatud vedelad jäätmed;

e) välisõhku paisatavad gaasilised heitmed;

f) jäätmed, mida reguleerivad ühenduse erieeskirjad.

Artikkel 3

1. Liikmesriigid võtavad vajalikud meetmed, et edendada jäätmete tekkimise vältimist, jäätmete ringlussevõttu ja töötlemist, jäätmetest tooraine ja võimalikku energia tootmist ning muid toiminguid jäätmete korduskasutamiseks.

2. Nad teatavad komisjonile aegsasti kõigist eelnõudest nimetatud eesmärkide elluviimiseks ning eelkõige neist eelnõudest, mis käsitlevad:

a) toodete kasutamist, mille kõrvaldamine võib tekitada tehnilisi raskusi või kaasa tuua liigseid kulutusi;

b) järgmiste toimingute edendamist:

- teatud jäätmete koguste vähendamine,

- jäätmete töötlemine nende ringlussevõtuks ja korduskasutamiseks,

- teatud jäätmetest saadud tooraine taaskasutamine ja/või energia tootmine;

c) teatud loodusvarade, sealhulgas energiaallikate kasutamist rakendustes, kus need võib asendada taasväärtustatud materjalidega.

Artikkel 4

Liikmesriigid võtavad vajalikud meetmed, et tagada jäätmete kõrvaldamine viisil, mis ei sea ohtu inimeste tervist ega kahjusta keskkonda ning millega eelkõige:

- ei ohustata vett, õhku, pinnast, taimi ega loomi,

- ei tekitata mürast või haisust põhjustatud häiringuid,

- ei kahjustata maapiirkondi ega erihuvi pakkuvaid kohti.

Artikkel 5

Liikmesriigid asutavad või määravad pädeva asutuse või pädevad asutused, kes vastutavad teatud piirkonnas jäätmekõrvaldamistoimingutega seotud planeerimise, organiseerimise, lubade andmise ja järelevalve eest.

Artikkel 6

Artiklis 5 osutatud pädev asutus või pädevad asutused peavad võimalikult kiiresti koostama ühe või mitu kava, mis käsitlevad:

- kõrvaldatavate jäätmete liiki ja koguseid,

- üldisi tehnilisi nõudeid,

- sobilikke kõrvaldamiskohti,

- konkreetsete jäätmetega seotud erimeetmeid.

Kava või kavad võivad näiteks hõlmata:

- füüsilisi või juriidilisi isikuid, kellel on luba jäätmete kõrvaldamiseks,

- kõrvaldamistoimingute hinnangkulusid,

- asjakohaseid meetmeid, et edendada jäätmete kogumise, sortimise ja töötlemise ratsionaliseerimist.

Artikkel 7

Liikmesriigid võtavad vajalikud meetmed, et tagada, et iga jäätmevaldaja:

- annab jäätmed käitlemiseks era- või avalikule jäätmekogumisettevõttele või jäätmete kõrvaldamisega tegelevale ettevõttele,

- kõrvaldab jäätmed ise kooskõlas artikli 4 alusel võetud meetmetega.

Artikkel 8

Selleks, et järgida artikli 4 alusel võetud meetmeid, peab iga rajatis või ettevõte, kes töötleb, hoiab või ladestab jäätmeid kolmandate isikute eest, saama loa artiklis 5 osutatud pädevalt asutuselt, eelkõige seoses:

- kõrvaldatavate jäätmete liigi ja kogustega,

- üldiste tehniliste nõuetega,

- ettevaatusabinõudega,

- seoses teabega, mis tuleb esitada pädeva asutuse nõudmisel ja mis käsitleb jäätmete päritolu, sihtkohta ja töötlusviisi ning jäätmete liiki ja kogust.

Artikkel 9

Artiklis 5 osutatud pädev asutus kontrollib korrapäraselt artiklis 8 osutatud rajatisi ja ettevõtteid eelkõige selleks, et tagada loa tingimuste täitmine.

Artikkel 10

Artiklis 5 osutatud pädev asutus teeb järelevalvet ettevõtete üle, kes veavad, koguvad, hoiavad, ladestavad või töötlevad oma jäätmeid ise, ning ettevõtete üle, kes koguvad või veavad kolmandate isikute jäätmeid.

Artikkel 11

Vastavalt "saastaja maksab" põhimõttele tuleb jäätmete kõrvaldamise kulud, millest on maha arvatud jäätmete töötlemisest saadud tulu, kanda:

- jäätmevaldajal, kes on andnud jäätmed jäätmekogumisettevõttele või artiklis 8 osutatud ettevõttele,

- ja/või eelmisel jäätmevaldajal või tootjal, kelle tootest jäätmed on tekkinud.

Artikkel 12

Liikmesriigid koostavad iga kolme aasta järel aruande olukorra kohta jäätmete kõrvaldamisel oma riigis ning edastavad selle komisjonile. Selleks peavad artiklites 8 ja 10 osutatud rajatised ja ettevõtted esitama artiklis 5 osutatud pädevale asutusele jäätmete kõrvaldamisega seotud üksikasjad. Komisjon edastab selle aruande teistele liikmesriikidele.

Iga kolme aasta järel esitab komisjon nõukogule ja Euroopa Parlamendile aruande käesoleva direktiivi kohaldamise kohta.

Artikkel 13

Liikmesriigid jõustavad käesoleva direktiivi täitmiseks vajalikud meetmed 24 kuu jooksul alates direktiivi teatavakstegemisest ning teatavad sellest viivitamata komisjonile.

Artikkel 14

Liikmesriigid edastavad komisjonile käesoleva direktiiviga reguleeritavas valdkonnas nende vastuvõetud põhiliste siseriiklike õigusnormide teksti.

Artikkel 15

Käesolev direktiiv on adresseeritud liikmesriikidele.

Brüssel, 15. juuli 1975

Nõukogu nimel

eesistuja

M. Rumor

[1] EÜT C 32, 11.2.1975, lk 36.

[2] EÜT C 16, 23.1.1975, lk 12.

[3] EÜT C 112, 20.12.1973, lk 3.

--------------------------------------------------